## Uredba o službenoj iskaznici i znački službene osobe Vojne sigurnosne agencije

### NN 83/2003 (21.5.2003.), Uredba o službenoj iskaznici i znački službene osobe Vojne sigurnosne agencije

# VLADA REPUBLIKE HRVATSKE

1007

Na
temelju članka 39. stavka 1. Zakona o sigurnosnim služ­bama Republike Hrvatske
(»Narodne novine«, br. 32/2002 i 38/2002), Vlada Republike Hrvatske je, na
prijedlog ministra obrane, a uz prethodnu suglasnost Predsjednika Republike
Hrvatske, na sjednici održanoj 15. svibnja 2003. godine donijela

## UREDBU

### o sluŽbenoj iskaznici i znaČki sluŽbene osobe Vojne sigurnosne agencije

Članak 1.

Ovom Uredbom propisuje se izgled, sadržaj i pravo
uporabe službene iskaznice i službene značke službene osobe Vojne sigurnosne
agencije (u daljnjem tekstu: VSA).

Članak 2.

Službena iskaznica (u daljnjem tekstu: iskaznica) je
javna isprava kojom djelatnici Vojne sigurnosne agencije dokazuju svoju
pripadnost Vojnoj sigurnosnoj agenciji.

Pravo uporabe službene značke imaju službene osobe
VSA.

Članak 3.

Iskaznica je izrađena tehnikom zaštitnog tiska s
plastičnim omotom veličine 85 x 55 mm.

Obrazac iskaznice tiskan je uz ovu Uredbu i njezin je
sastav­ni dio.

Iskaznica se izrađuje na punijem papiru svijetloplave
boje i sadrži:

a) na prednjoj strani:

1. grb Republike Hrvatske,

2. natpis: »Republika Hrvatska«,

3. natpis: »Vojna sigurnosna agencija«,

4. natpis: »Službena iskaznica«,

5. mjesto za fotografiju veličine 30 x 35 mm na
lijevoj strani, a preko donjeg lijevog kuta fotografije utisnut pečat VSA-e,

6. ispod slike serijski broj,

7. ime i prezime djelatnika;

b) na poleđini:

8. tekst: »Nositelj ove iskaznice ovlašten je
prikupljati obavijesti od zaposlenika MORH-a i OSRH-a; utvrditi identitet;
obaviti obavijesni razgovor; ostvariti uvid u službenu dokumentaciju
organizacijskih jedinica MORH-a i OSRH-a; obavljati nadzor
građevinsko-tehničkih radova, tehničke dokumentacije objekata, instalacija,
telekomunikacijske i informatičke opreme; obavljati nadzor organiziranja i
provođenja informatičke ispravnosti u organizacijskim jedinicama MORH-a; nositi
vatreno oružje; poduzimati i ostale mjere predviđene Zakonom«

9. datum izdavanja u donjem lijevom kutu,

10. mjesto za pečat po sredini,

11. potpis ravnatelja agencije.

Članak 4.

Značka je metalna, veličine 50 x 70 mm, komponirana
je kao cjelina dvaju ovalnih štitova s pripadajućim simbolima.

Veći
ovalni štit u podlozi nosi na sebi puni pripadajući naziv: »VOJNA SIGURNOSNA
AGENCIJA« (na plavoj podlozi). Štit završava u gornjem dijelu dvjema
stiliziranim glavama sokolova u »dijalogu«, a međusobno povezanih kvadratnim
pleterom. Glave sokolova i pleter su zlatne boje.

Središnji ovalni štit sadrži u sebi elipsasti
stilizirani pleter zlatne boje na štitu zlatne boje. Unutar ovalnog tropleta
nalazi se hrvatski nacionalni grb u originalnim bojama, a ispod grba nalaze se
ukršteni mač i ključ zlatne boje. Ispod njih nalazi se lenta zlatne boje s
ugraviranim serijskim brojem značke crne boje.

Obrazac značke tiskan je uz ovu Uredbu i njezin je
sastavni dio.

Članak 5.

Kožni povez za iskaznicu i značku je crne boje s
dvostrukim pregibom veličine 80 x 120 mm svakog pregiba.

Na kožnom povezu zlatnom bojom je napisano: »REPUB­LIKA
HRVATSKA«, »MINISTARSTVO OBRANE«.

Članak 6.

Iskaznice i značke izdaje Odjel potpore.

O izdanim iskaznicama i značkama vodi se evidencija
koja sadrži:

1. redni broj,

2. prezime i ime ovlaštene službene osobe,

3. fotografiju ovlaštene službene osobe veličine 30 x
35 mm,

4. naziv ustrojstvene cjeline VSA u kojem je ovlaštena
službena osoba u službi,

5. serijski broj iskaznice i značke,

6. datum izdavanja,

7. potpis primatelja,

8. potpis izdavatelja,

9. datum i razlog povrata iskaznice i značke,

10. ovjera povrata iskaznice i značke,

11. odjeljak za napomenu.

Članak 7.

Gubitak, otuđenje ili uništenje iskaznice ili značke
prijavljuje se Odjelu potpore.

Nova iskaznica ili značka izdat će se nakon što je
gubitak, otuđenje ili uništenje oglašeno u »Narodnim novinama«.

Članak 8.

Službena osoba VSA koja izgubi status službene osobe
dužna je u roku osam dana predati službenu iskaznicu i značku načelniku Službe
za ustrojstvenu cjelinu koje je djelatnik, a koji će istu vratiti Odjelu
potpore.

Službenoj osobi udaljenoj iz službe ravnatelj,
odnosno načelnik Službe, oduzet će iskaznicu i značku dok udaljenje traje.

U rješenju kojim je službena osoba udaljena iz službe
odredit će se i oduzimanje iskaznice i značke.

Članak 9.

Iskaznice i značke izdane na temelju ranijih propisa
zamijenit će se iskaznicama i značkama propisanim ovom Uredbom u roku od 6
mjeseci od dana stupanja na snagu ove Uredbe.

Članak
10.

Danom
stupanja na snagu ove Uredbe prestaju važiti raniji propisi koji reguliraju ovu
materiju.

Članak
11.

Ova
Uredba stupa na snagu danom objave u »Narodnim novinama«.

Klasa:
200-01/03-01/02
Urbroj: 5030109-03-08
Zagreb, 15. svibnja 2003.

Predsjednik
**Ivica Račan**, v. r.

![](dodatni/375502.gif)

Uredba, NN 83/2003-1007